De Doorns-staking: N1 steeds gesluit | Nuus24
Kaapstad – Die N1 is steeds gesluit by De Doorns, wat die middelpunt van die veelbesproke plaaswerkerstaking is, het die polisie in die Wes-Kaap gesê.Lt.kol. André Traut sê groepe het in die gebied begin saamdrom, maar geen geweld is tot dusver aangemeld nie. Dit volg nadat duisende stakende plaaswerkers Donderdagmiddag dieselfde stuk van die hoofweg in die hitte aangedurf het.Stakers het by elke plaas gestop om 'n memorandum aan boere te oorhandig, waarin hulle onder andere 'n daaglikse loon van R150 eis. Dié optog is gelei deur die Black Association of the Wine and Spirit Industry (Bawsi), wat namens ‘n groot aantal werkers wat nie deur vakbonde verteenwoordig word nie, optree.Die protesoptog het plaasgevind ten spyte van Cosatu se aankondiging vroeër die week dat die staking vir ‘n week lank opgeskort is.Tony Ehrenreich, Wes-Kaapse sekretaris van die vakverbond, het intussen gesê die opskorting sluit nie De Doorns in nie.Volg Nuus24 op Twitter